ด่วน! “โควิด” คร่าชีวิตผู้ป่วยอีก 3 ติดเชื้อเพิ่ม 29 ราย ป่วยสะสม 2,672 คน!
ด่วน! "โควิด" คร่าชีวิตผู้ป่วยอีก 3 ตายสะสม 46 ติดเชื้อเพิ่ม 29 ราย รวมยอดป่วย 2,672 คน!
ด่วน! "โควิด" คร่าชีวิตผู้ป่วยอีก 3 ตายสะสม 46 ติดเชื้อเพิ่ม 29 ราย รวมยอดป่วย 2,672 คน!
16 เม.ย. 2563

นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์ประจำวัน (16 เม.ย.63)​ ว่า มีผู้ติดเชื้อรายใหม่เพิ่ม 29 ราย รวมยอดผู้ป่วยสะสม 2,672 ราย เสียชีวิตเพิ่ม 3 ราย รวมผู้เสียชีวิตสะสม 46 ราย รักษาตัวอยู่โรงพยาบาล 1,077 ราย และรักษาหายกลับบ้านแล้ว 1,593 ราย
สำหรับผู้เสียชีวิตรายแรก เป็นชายชาวมาเลเซียวัย 55 ปี อาชีพไกด์ ไม่มีโรคประจำตัว โดยมีประวัติเดินทางไปประเทศจอร์เจียในช่วงวันที่ 13-19 มี.ค. มีลูกทัวร์ป่วยติดเชื้อโควิด-19 เดินทางกลับมาถึงไทยตั้งแต่วันที่ 19 มี.ค.เริ่มป่วยตั้งแต่วันที่ 21 มี.ค.แต่เข้ารับการรักษาใน รพ.ที่ กทม.เมื่อวันที่ 29 มี.ค.ด้วยอาการไอ เหนื่อย ออกซิเจนในเลือดลดเหลือ 88% พบปอดอักเสบและมีผลตรวจยืนยันติดเชื้อโควิด อีก 2 สัปดาห์ต่อมาอาการแย่ลงจนกระทั่งเสียชีวิตในวันที่ 14 เม.ย.
รายที่ 2 เป็นหญิงไทยวัย 35 ปี อาชีพพนักงานบริษัท มีโรคประจำตัวเป็นเบาหวาน และไขมันในเลือดสูงแต่รักษาไม่ต่อเนื่อง เริ่มป่วยในวันที่ 20 มี.ค.ด้วยอาการ ไอ หอบเหนื่อย เข้ารักษาครั้งแรกใน รพ.เอกชนแห่งหนึ่งและได้รับยาไปกินที่บ้าน ต่อมาในวันที่ 26 มี.ค.กลับเข้ามารักษาตัวใน รพ.ด้วยอาการไข้สูงขึ้น หอบเหนื่อยมากขึ้น ปอดอักเสบรุนแรง และติดเชื้อในกระแสเลือด จากนั้นในวันที่ 27 มี.ค.ผลตรวจยืนยันว่าติดเชื้อโควิด มีอาการเหนื่อยมากขึ้นจนต้องใส่ท่อช่วยหายใจ ต่อมาเสียชีวิตในวันที่ 15 เม.ย.
รายที่ 3 เป็นชายไทยวัย 37 ปี อาชีพรับจ้างขับรถแบ็คโฮ มีโรคประจำตัวเป็นความดันโลหิตสูง ภาวะอ้วน ประวัติเสี่ยงคือภรรยาทำงานร้านอาหารย่านสุขุมวิท กทม. เมื่อร้านปิดให้บริการก็กลับไปอยู่ด้วยกันใน จ.ปราจีนบุรี เมื่อวันที่ 18 มี.ค.
ต่อมาวันที่ 22 มี.ค.พบว่ามีไข้สูง ทอลซิลอักเสบ เข้ารักษาอาการที่คลินิกใน จ.ปราจีนบุรี ระหว่างนั้นมีอาการป่วยมากขึ้น และเข้ามาที่คลินิกอีก 4-5 ครั้งจนกระทั่งแพทย์แนะนำให้ไปตรวจที่ รพ.ประจำจังหวัดในวันที่ 6 เม.ย.มีไข้สูง 39.1 องศาฯ และหน้ามืด แพทย์ต้องใส่ท่อช่วยหายใจและตรวจพบติดเชื้อโควิด มีอาการแย่ลง จากนั้นเสียชีวิตเมื่อวันที่ 15 เม.ย.